《题阎立本画水官》
宋代·苏洵

水官骑苍龙，龙行欲上天。
手攀时且住，浩若乘风船。
不知几何时，足尾犹在渊。
下有二从臣，左右乘鱼鼋。
矍铄相顾视，风举衣袂翻。
女子侍君侧，白颊垂双鬟。
手执雉尾扇，容如未开莲。
从者八九人，非鬼非戎蛮。
出水未成列，先登扬旗旜。
时刀拥旁牌，白羽注强拳。
虽服甲与裳，状貌犹鲸{左鱼右亶}。
水兽不得从，仰面以手扳。
空虚走雷霆，雨电晦九川。
风师黑虎囊，面目昏尘烟。
翼从三神人，万里朝天关。
我从大觉师，得此诡怪编。
画者古阎子，于今三百年。
见者谁不爱，予者诚已难。
在我犹在子，此理宁非禅。
报之以好词，何必画在前。

作者简介：苏洵（1009年－1066年），北宋文学家，字明允，汉族，眉州眉山（今属四川眉山）人。苏洵与其子苏轼、苏辙合称“三苏”，均被列入“唐宋八大家”。苏洵时于散文，尤擅政论，议论明畅，笔势雄健，有《嘉祐集》传世。